เงินบาทผันผวนทุนไหลเข้าต่อเนื่อง
ปีหน้าสถานการณ์ในสหรัฐและสหภาพยุโรป (อียู) ยังมีทีท่าไม่น่าไว้วางใจต่อไป หลายสำนักวิจัยคาดการณ์ปัญหาจะลากยาวและกินเวลานานกว่าวิกฤตซับไพรม์ในสหรัฐ เพราะสมาชิกอียูรวมกันหลายประเทศ
27 ธ.ค. 2555

ปีหน้าสถานการณ์ในสหรัฐและสหภาพยุโรป (อียู) ยังมีทีท่าไม่น่าไว้วางใจต่อไป หลายสำนักวิจัยคาดการณ์ปัญหาจะลากยาวและกินเวลานานกว่าวิกฤตซับไพรม์ในสหรัฐ เพราะสมาชิกอียูรวมกันหลายประเทศ 
ผลที่เกิดขึ้นตามมาคือ เงินจากการลงทุนเริ่มไหลเข้าสู่กลุ่มประเทศในฝั่งตะวันออกมากขึ้น โดยเฉพาะโซนเอเชีย ซึ่งนอกจากความแข็งแกร่งทางเศรษฐกิจในเอเชียด้วยกันแล้ว เงินที่มีอยู่มหาศาลในโลกหลังจากสหรัฐอัดฉีดสภาพคล่องเข้าสู่ระบบเป็นรอบที่ 3 (คิวอี 3) เริ่มกระจายไปทั่วโลก เงินที่เข้าและออกง่ายก็ยิ่งทำให้ค่าเงินในประเทศต่างๆ ผันผวน
เชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า ค่าเงินบาทในปีนี้แข็งค่าขึ้น 3% เทียบกับค่าเงินเพื่อนบ้านที่แข็งขึ้นเฉลี่ย 56% เพราะช่วง 8-9 เดือนแรก ไทยมีเม็ดเงินลงทุนออกไปยังต่างประเทศ 8,0009,000 ล้านเหรียญสหรัฐ และคาดว่าทั้งปี 2555 จะมีเงินไหลออกราว 1.1 หมื่นล้านบาท ซึ่งถือเป็นปีที่สองติดกันที่ไทยมีเงินลงทุนในต่างประเทศสูงกว่าเงินลงทุนโดยตรงที่เข้ามาในประเทศ ทำให้ปีนี้เงินบาทไม่แข็งค่ามากนัก
อย่างไรก็ตาม ในมุมมองของ สอาดธีรโรจนวงศ์ ผู้ช่วยผู้จัดการใหญ่ ธนาคารกรุงเทพ เชื่อว่าภาพเงินทุนไหลเข้าในปี 2556 จะไม่ต่างจากปีนี้ และยังจะต่อเนื่องจากสถานการณ์ในสหรัฐและยุโรปที่ต้องใช้เวลารักษาอาการป่วยไข้ ซึ่งแม้ปีนี้เงินทุนจะไหลเข้าไทยจำนวนมาก แต่ธนาคารแห่งประเทศไทย (ธปท.) ก็ยังรักษาระดับค่าเงินไว้ได้ดี ส่วนหนึ่งเพราะมีการขยายการลงทุนของไทยไปยังต่างประเทศ จึงเป็นตัวช่วย ธปท.ให้หายใจได้คล่องขึ้น รักษาสมดุลของค่าเงินบาท
หากสถานการณ์เป็นอย่างที่คาดก็มีโอกาสที่ปีหน้าจะเห็นเงินบาทแข็งค่าไปอยู่ที่ระดับ 30 บาทต่อเหรียญสหรัฐ จากปัจจุบันเงินบาทเคลื่อนไหวอยู่ที่ระดับ 30.70 บาทต่อเหรียญสหรัฐ แต่จะเป็นรูปแบบค่อยๆ ขยับ และทิศทางเงินบาทก็จะแข็งค่าต่อเนื่องไปอีกจนกว่าสถานการณ์ในอียูจะคลี่คลาย ซึ่งคงต้องใช้เวลาอีกพักใหญ่
ปัจจุบันเงินทุนไหลเข้าไทยเป็นการเกาะกลุ่มกับประเทศในเอเชีย สำหรับปัจจัยหนุนที่ทำให้เงินไหลเข้าไทยนั้น ดอกเบี้ยเป็นเพียงส่วนหนึ่ง แต่การลงทุนของนักลงทุนจะมองภาพเศรษฐกิจโดยรวม หลายสำนักวิเคราะห์พื้นฐานเศรษฐกิจไทยปี 2556 ยังเติบโตได้ดี ทั้งการลงทุนและการบริโภคในประเทศ ประกอบกับเมื่อเงินในโลกมีจำนวนมาก แต่ไม่มีที่ไป เพราะสหรัฐและยุโรปเศรษฐกิจไม่ดี จึงหนีไม่พ้นที่เงินจะไหลเข้าภูมิภาคเอเชียรวมทั้งไทย
สำหรับตัวเลขเงินทุนไหลเข้าไทยนั้น ข้อมูลล่าสุดของ ธปท.ระบุว่า มีเงินทุนไหลเข้าภูมิภาคนี้เป็นระลอก โดยไทยมีต่างชาติลงทุนในตลาดพันธบัตรส่วนใหญ่ ล่าสุดเดือน พ.ย.อยู่ที่ 9,000 ล้านเหรียญสหรัฐ โดยเป็นเงินลงทุนในตลาดหุ้น 2,000 ล้านเหรียญสหรัฐ แต่เมื่อพิจารณาเม็ดเงินที่ไหลเข้าและไหลออกสุทธิของเดือนนี้อยู่ที่ 9,400 ล้านเหรียญสหรัฐ คิดเป็นเงินบาทประมาณ 2.82 แสนล้านบาท
ขณะที่ทิศทางดอกเบี้ยในปี 2556 กอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ คาดการณ์ว่า มีโอกาสที่คณะกรรมการนโยบายการเงิน (กนง.) จะลดดอกเบี้ยลงไปถึง 2% หรือลดลงอีก 23 ครั้ง จากปัจจุบันดอกเบี้ยอยู่ที่ 2.75% โดยคงดอกเบี้ยไว้ในการประชุมครั้งสุดท้ายของปี 2555 ซึ่งปัจจัยที่สำคัญจากนี้คือ เมื่อปัญหาในอียูยังไม่ดีขึ้น กนง.ก็ต้องลดดอกเบี้ยต่อเนื่องในปี 2556
หากเป็นเช่นนั้น ก็จะทำให้ธนาคารพาณิชย์ลดดอกเบี้ยตามการส่งสัญญาณของ ธปท. แต่คงเป็นการลดเพียงเล็กน้อย ต่างจากอดีตที่ลดดอกเบี้ยครั้งละ 0.25% ซึ่งขณะนี้แทบไม่เห็นแล้ว